OpenLLM-France/wikimedia huggingface dataset:
# Som Família (Eslovàquia)

Som Família (en eslovac Sme rodina) és un partit polític nacional-conservador i populista de dretes d'Eslovàquia. Registrat el 6 de juliol de 2011 com a Partit dels Ciutadans d'Eslovàquia, va modificar el seu nom el 2015 amb el nou lideratge de l'empresari Boris Kollár.
Posteriorment va aconseguir representació parlamentària, amb 11 diputats, presència que van consolidar al 2020 amb 17 diputats. Som Família formaria part llavors d'un govern de coalició amb OL'aNO, Llibertat i Solidaritat i Per a la Gent. El gabinet liderat per Igor Matovič (OL'aNO) dimitiria l'any següent per la crisi política desencadenada per un acord secret per comprar la vacuna russa Sputnik V contra el coronavirus. L'1 d'abril de 2021 es formaria el nou gabinet d'Eduard Heger, que havia estat Ministre de Finances a l'anterior govern, amb els mateixos components fins a una nova crisi a l'estiu de 2022, en la qual Llibertat i Solidaritat marxaria del govern, provocant deixar-lo en minoria. A finals d'any el govern perdria una moció de confiança, sent substituït per Ľudovít Ódor el 15 de maig de 2023 en un govern en funcions fins a les noves eleccions de setembre.
En aquestes, el partit patiria una enorme davallada, passant de 237,531 vots (el 8.24%) i la tercera posició el 2020, a només 65,673 vots (el 2.21%) i l'onzena posició, perdent tota la seva representació.

## Resultats electorals
### Consell Nacional

| Any | Líder | Vots | % | Pos. | Escons | +/– | Govern |
| 2016 | Boris Kollár | 172,860 | 6.62 | 6è | 11 / 150 | Nou | Oposició |
| 2020 | Boris Kollár | 237,531 | 8.24 | 3r | 17 / 150 | 6 | Coalició |
| 2023 | Boris Kollár | 65,673 | 2.21 | 11è | 0 / 150 | 17 | Extraparlamentari |

### Parlament Europeu

| Any | Líder | Vots | % | Pos. | Escons | +/– | Grup |
| 2019 | Peter Pčolinský | 31,840 | 3.23 | 10è | 0 / 14 | | |

### President

| Any | Candidat | 1a volta | 1a volta | 1a volta | 2a volta | 2a volta | 2a volta |
| Any | Candidat | Vots | % | Pos. | Vots | % | Pos. |
| 2019 | Milan Krajniak | 59,464 | 2.77 | 7è | | | |

## Referències

* ↑ a.s, Petit Press. «Businessman Boris Kollár launches his political party» (en anglès). [Consulta: 13 agost 2024].
* ↑ a.s, Petit Press. «Post-election: Possible combinations after Slovak election» (en anglès). [Consulta: 13 agost 2024].
* ↑ «Slovak election winner secures four-party coalition with cabinet deal» (en anglès). Reuters.
* ↑ «Slovak premier, government resign over Russian vaccine deal» (en anglès americà), 30-03-2021. [Consulta: 13 agost 2024].
* ↑ «Slovak coalition government collapses after losing no-confidence vote in parliament» (en anglès americà), 15-12-2022. [Consulta: 13 agost 2024].
* ↑ «Coalition jockeying revs up in Slovakia after Fico’s victory» (en anglès britànic), 01-10-2023. [Consulta: 13 agost 2024].
# Bystrany

Bystrany és un poble i municipi d'Eslovàquia. Es troba a la regió de Košice, a l'est del país.

## Història

La primera referència escrita de la vila data del 1268.

# Refèrencies

* ↑ «Košický kraj (Slovakia): Towns and Municipalities in Districts - Population Statistics, Charts and Map». [Consulta: 18 març 2025].
# Can Tabola

Can Tabola és una masia del poble de Riells del Fai, en el terme municipal de Bigues i Riells, al Vallès Oriental.
Està situada al nord-est de Riells del Fai, en plena vall de Vallderrós, al capdamunt d'aquesta urbanització, una mica enlairada, a llevant de la masia de Can Figueres. És a l'esquerra del torrent de Llòbrega, i dona nom a la Serra de Can Tabola, que des de la masia s'estén cap al sud-oest.
Està inclosa en el Catàleg de masies i cases rurals de Bigues i Riells.

## Referències

* ↑ Catàleg de masies i cases rurals
# Amr III ibn Hind

Amr ibn al-Múndhir ibn Imri-l-Qays ibn an-Numan al-Lakhmí —àrab: عمرو بن المنذر بن امرئ القيس بن النعمان اللخمي, ʿAmr b. al-Munḏir b. Imrʾ l-Qays b. an-Nuʿman al-Laẖmī—, més conegut com a Amr (III) ibn Hind —àrab: عمرو بن هند— o com a Mudàrrit al-hijara —àrab: مُضَرِّط الحجارة— fou un rei làkhmida d'Hira, fill d'al-Múndhir (III) ibn Imri-l-Qays, a qui va succeir a la seva mort. La seva mare era Hind, una princesa dels Kinda d'Aràbia central.
Fou un rei cruel. Se sap que va enviar els poetes al-Mutalammmis i Tarafa al seu governador de Bahrayn amb les cartes on decretava la seva execució. Per la seva crueltat va rebre el malnom de Mudàrrit al-hijara (‘el Que fa petar les pedres'); segons la llegenda perquè va agafar cent hanzalites i els va fer cremar en pedres en venjança per la mort d'un germà. Erudits modernes suggereixen que Mudàrrit o Muhàrriq (un altre sobrenom amb què era conegut) era el nom d'un ídol local. El 561 és esmentat en el tractat entre l'Imperi Sassànida i l'Imperi Romà d'Orient, segons una clàusula del qual se li prohibia cap acte d'hostilitat que pogués portar a la guerra a les dues grans potències, però en els següents anys Amr va fer diverses expedicions a la frontera romana d'Orient i el seu germà Qabus ibn al-Múndhir, que era el seu general en cap, també en va fer algunes per la seva part.
Fou assassinat vers 569 o 570, durant un menjar, pel poeta Amr ibn Kulthum, en revenja perquè la mare d'aquest havia estat ofesa per la mare del rei. El va succeir el seu germà Qabus ibn al-Múndhir (vers 569-577)

## Referències

* Enciclopèdia de l'Islam, V, 637
# Bhakti

Bhakti (devanagari: भक्ति, 'devoció', de l'arrel en sànscrit bhaj, 'compartir', 'pertànyer', 'adorar') és un dels components essencials de l'hinduisme, que consisteix en la relació personal, concreta i existencial, del bhakta ('devot') envers Déu. El terme implica una relació de ple compromís amb la divinitat, posant l'accent en la devoció i la pràctica per sobre de ritual.
Com a camí espiritual, s'anomena bhakti marga o via del bhakti. N'existeixen diverses tradicions, com la xivaïta (culte de Xiva), la vixnuïta (culte de Vixnu i els seus avatars) o el xactisme (adoració de les dees). La pertinença a una determinada tradició, però, no és exclusiva i hom pot adorar divinitats d'altres corrents.
El Bhagavad Gita és el primer text en què es fa servir explícitament la paraula bhakti per a designar un camí religiós, i el concepte es desenvolupa de manera més elaborada en el Bhagavata Purana.
El moviment bhakti va viure un ràpid creixement al sud de l'Índia durant els segles V i ix, influint en l'art i la literatura, amb l'aparició d'obres que va difondre la poesia bhakti. Poetes com Mirabai van concebre la relació entre l'adorador i la divinitat en termes humans comuns, mentre que poetes més abstractes com Kabir i el seu deixeble Nanak (el primer guru sikh), van representar la divinitat com a única i inefable. Un dels exponents contemporanis d'aquesta literatura és el Gītānjali de Tagore.

## Referències

* 1 2 «Bhakti». Gran Enciclopèdia Catalana. Barcelona: Grup Enciclopèdia Catalana.
# Sonatrach

Sonatrach (acrònim del francès: Société Nationale pour la Recherche, la Production, le Transport, la Transformation, et la Commercialisation des Hydrocarbures; àrab: سوناطراك, Sūnāṭrāk) és la companyia petroliera i gasística nacional d'Algèria. Fundada el 31 de desembre de 1963, és coneguda avui dia per ser l'empresa més gran d'Àfrica. És un actor important en la indústria petroliera mundial, sovint sobrenomenat el «major africaine».
Sonatrach és el dotzè consorci petrolier del món, amb 154 filials que operen en tota la cadena de valor del petroli, des del upstream fins al midstream, passant per les activitats downstream. L'empresa també s'ha diversificat en la petroquímica, les energies renovables, la mineria i la dessalinització d'aigua de mar.
Amb seu a Algèria, Sonatrach és present en diverses regions del món; a Àfrica (Mali, Tunísia, el Níger, Líbia, Egipte i Mauritània), a Europa (Espanya, Itàlia, Portugal, el Regne Unit i França) i a Amèrica (els Estats Units i el Perú).

## Referències

* ↑ «SALE AND PURCHASE AGREEMENT by and between Weatherford Worldwide Holdi...» (en anglès). [Consulta: 1r abril 2022].
* ↑ Svetla Marinova, Jorma Larimo, Niina Nummela. Value Creation in International Business Volume 1: An MNC Perspective. Springer, 2016, p. 60. ISBN 978-3-319-30803-6.
* ↑ Ayemba, Dennis. «Sonatrach signs dry gas marketing deal until 2042». Africa Mining Brief, 10-03-2020. [Consulta: 19 desembre 2021].
* ↑ «SONATRACH sur Europétrole». [Consulta: 1r abril 2022].
* 1 2 «SONATRACH | L'énergie du Changement». sonatrach.com.
* ↑ «SONATRACH» (en anglès). The Worldfolio. [Consulta: 10 març 2024].
# Eakly

Eakly és un poble dels Estats Units a l'estat d'Oklahoma. Segons el cens del 2000 tenia 276 habitants.

## Demografia

Segons el cens del 2000, Eakly tenia 276 habitants, 112 habitatges, i 81 famílies. La densitat de població era de 409,9 habitants per km².
Dels 112 habitatges en un 25,9% hi vivien nens de menys de 18 anys, en un 58% hi vivien parelles casades, en un 10,7% dones solteres, i en un 26,8% no eren unitats familiars. En el 23,2% dels habitatges hi vivien persones soles el 14,3% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,46 i el nombre mitjà de persones que vivien en cada família era de 2,87.
Per edats la població es repartia de la següent manera: un 23,2% tenia menys de 18 anys, un 11,2% entre 18 i 24, un 20,3% entre 25 i 44, un 26,4% de 45 a 60 i un 18,8% 65 anys o més.
L'edat mediana era de 41 anys. Per cada 100 dones de 18 o més anys hi havia 94,5 homes.
La renda mediana per habitatge era de 27.500 $ i la renda mediana per família de 32.000 $. Els homes tenien una renda mediana de 22.500 $ mentre que les dones 15.000 $. La renda per capita de la població era de 15.383 $. Entorn del 12,8% de les famílies i el 15,3% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Eakly». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 10 agost 2010].
* ↑ «Geographic Comparison Table- Eakly». American Fact Finder. Oficina del Cens dels Estats Units, 12-01-2010. Arxivat de l'original el 2020-02-16. [Consulta: 10 agost 2010].
# 1st step to heaven

1st Step to Heaven és el sisè disc del grup alemany de música electrònica Deutsch-Amerikanische Freundschaft, i va aparèixer l'any 1986 al segell Ariola.
Tot i que DAF s'havien dissolt oficialment després de la publicació del seu anterior disc, Für immer, i que l'any 1983 tant Görl com Delgado havien editat discos propis en solitari, tres anys després es reuniren puntualment per ressuscitar momentàniament el grup i enregistrar un nou disc.
1st Step to Heaven és, fins a la data, el seu únic disc en anglès. El seu estil musical mostra canvis respecte al material dels discos anteriors, i acosta els DAF al corrent house. Com a novetat, Görl i Delgado comparteixen la faceta de cantants i instrumentistes.
La reacció de fans i crítics va ser majoritàriament d'indiferència i, amb l'excepció d'un àlbum recopilatori, caldria esperar 17 anys fins a l'aparició d'un nou disc de DAF.

## Temes

* Voulez Vous Coucher Avec Moi - Part I - (2,25)
* Pure Joy (4,47)
* Blond Hair Dark Brown Hair (3,10)
* Sex Up (3,15)
* Absolute Bodycontrol (5,18)
* Voulez Vous Coucher Avec Moi - Part II - (5,28)
* Crazy Crazy (3,08)
* Opium - Mix (2,10)
* Brother / Brother (3,37)
* 1st Step To Heaven - Mix (5,46)
# Fairmont (Oklahoma)

Fairmont és un poble dels Estats Units a l'estat d'Oklahoma. Segons el cens del 2000 tenia 147 habitants.

## Demografia

Segons el cens del 2000, Fairmont tenia 147 habitants, 58 habitatges, i 41 famílies. La densitat de població era de 202,7 habitants per km².
Dels 58 habitatges en un 29,3% hi vivien nens de menys de 18 anys, en un 67,2% hi vivien parelles casades, en un 3,4% dones solteres, i en un 29,3% no eren unitats familiars. En el 29,3% dels habitatges hi vivien persones soles el 15,5% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,53 i el nombre mitjà de persones que vivien en cada família era de 3,12.
Per edats la població es repartia de la següent manera: un 25,2% tenia menys de 18 anys, un 6,8% entre 18 i 24, un 29,3% entre 25 i 44, un 24,5% de 45 a 60 i un 14,3% 65 anys o més.
L'edat mediana era de 38 anys. Per cada 100 dones de 18 o més anys hi havia 86,4 homes.
La renda mediana per habitatge era de 39.375 $ i la renda mediana per família de 43.750 $. Els homes tenien una renda mediana de 31.750 $ mentre que les dones 25.417 $. La renda per capita de la població era de 18.111 $. Entorn del 9,5% de les famílies i el 5,8% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Fairmont». American Fact Finder. Oficina del Cens dels Estats Units, 12-01-2010. Arxivat de l'original el 2020-02-12. [Consulta: 10 agost 2010].
* ↑ «Geographic Comparison Table- Fairmont». American Fact Finder. Oficina del Cens dels Estats Units, 12-01-2010. Arxivat de l'original el 2020-02-16. [Consulta: 10 agost 2010].
# Bird (pel·lícula de 1988)

Bird és una pel·lícula biogràfica nord-americana de 1988, dirigida per Clint Eastwood. És protagonitzada per Forest Whitaker i narra la vida del saxofonista Charlie Parker.

## Argument

La pel·lícula es basa en la vida del llegendari saxofonista Charlie Parker, de renom "Bird". La carrera artística de Parker va quedar marcada per l'abús de les drogues i l'alcohol. Clint Eastwood, aficionat al jazz, i el seu guionista Oliansky van trobar les imatges propícies per donar a la biografia d'aquest músic l'estil de vida salvatge d'un artista brillant en forma de pel·lícula. Les primeres escenes aconsegueixen introduir al públic en la vida de Charlie Parker, qui es troba enfonsat en la decadència personal. Després de tocar en un petit club de jazz, Parker torna a casa borratxo i inicia una discussió amb la seva dona Chan. Parker pren una sobredosi que provoca que sigui ingressat en un hospital. El director de l'hospital creu que la millor solució és tractar a Parker amb electroshock, però Chan s'oposa perquè pensa que això acabarà amb la creativitat del seu marit.
Un temps després, Charlie millora i surt de l'hospital amb la seva dona, però les drogues reapareixen en el camí i al final abandona a Chan. Malgrat la fama que aconsegueix i les actuacions, Charlie no aconsegueix deixar ni l'alcohol ni les drogues.

## Repartiment

* Forest Whitaker és Charlie "Bird" Parker.
* Diane Venora és Chan Parker.
* Michael Zelniker és Red Rodney.
* Samuel I. Wright és Dizzy Gillespie.
* Keith David és Buster Franklin.
* Diane Salinger és Baroness Nica.
* Michael McGuire és Brewster.
* James Handy és Esteves.
* Damon Whitaker és el jove Bird.
* Morgan Nagler és Kim.
* Arlen Dean Snyder és el Dr Heath.
* Sam Robards és Moscowitz.
* Penelope Windust és la Infermera Bellevue.
* Glenn Wright és un Pacient Alcohòlic.
* George Orrison és un Pacient.
* Bill Cobbs és Dr. Caulfield

## Producció

* Ingressos fora d'Amèrica del Nord: 1.067 milions de dòlars.
* El tractament de la banda sonora ha sigut especial: l'original de Charlie Parker, sovint simples enregistraments monofònics, van ser digitalitzats, la part de saxofon es va aïllar i després es tornà a mesclar amb una nova orquestració de Lennie Niehaus. L'assoliment tècnic, aclamat per molts premis, no obstant això, ha estat rebuda amb escepticisme per molts afeccionats al jazz.

## Recepció

Bird va rebre comentaris positius dels crítics, en recollir un 72 % a Rotten Tomatoes. El rendiment de Forest Whitaker com a Parker li va valer el premi al Millor Actor en el Festival de Cinema de Cannes 1988, i una nominació al Golden Globe. A més, la pel·lícula també va guanyar un Oscar al millor so.

## Referències

* ↑ «Festival de Cannes: Bird». festival-cannes.com. Arxivat de l'original el 2011-07-28. [Consulta: 25 juliol 2009].
* ↑ «The 61st Academy Awards (1989) Nominees and Winners». [Consulta: 16 octubre 2011].
# Fallis

Fallis és un poble dels Estats Units a l'estat d'Oklahoma. Segons el cens del 2000 tenia 28 habitants.

## Demografia

Segons el cens del 2000, Fallis tenia 28 habitants, 13 habitatges, i 7 famílies. La densitat de població era de 31,8 habitants per km².
Dels 13 habitatges en un 23,1% hi vivien nens de menys de 18 anys, en un 53,8% hi vivien parelles casades, en un 7,7% dones solteres, i en un 38,5% no eren unitats familiars. En el 38,5% dels habitatges hi vivien persones soles el 30,8% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,15 i el nombre mitjà de persones que vivien en cada família era de 2,88.
Per edats la població es repartia de la següent manera: un 17,9% tenia menys de 18 anys, un 17,9% entre 18 i 24, un 25% entre 25 i 44, un 17,9% de 45 a 60 i un 21,4% 65 anys o més.
L'edat mediana era de 32 anys. Per cada 100 dones de 18 o més anys hi havia 130 homes.
La renda mediana per habitatge era de 41.875 $ i la renda mediana per família de 51.250 $. Els homes tenien una renda mediana de 27.083 $ mentre que les dones 0 $. La renda per capita de la població era de 12.869 $. Cap de les famílies i el 6,9% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Fallis». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 10 agost 2010].
* ↑ «Geographic Comparison Table- Fallis». American Fact Finder. Oficina del Cens dels Estats Units, 12-01-2010. Arxivat de l'original el 2020-02-16. [Consulta: 10 agost 2010].
Viccionari
# Gerty

Gerty és un poble dels Estats Units a l'estat d'Oklahoma. Segons el cens del 2000 tenia 101 habitants.

## Demografia

Segons el cens del 2000, Gerty tenia 101 habitants, 40 habitatges, i 29 famílies. La densitat de població era de 162,5 habitants per km².
Dels 40 habitatges en un 37,5% hi vivien nens de menys de 18 anys, en un 52,5% hi vivien parelles casades, en un 10% dones solteres, i en un 27,5% no eren unitats familiars. En el 25% dels habitatges hi vivien persones soles el 12,5% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,53 i el nombre mitjà de persones que vivien en cada família era de 2,9.
Per edats la població es repartia de la següent manera: un 29,7% tenia menys de 18 anys, un 8,9% entre 18 i 24, un 19,8% entre 25 i 44, un 27,7% de 45 a 60 i un 13,9% 65 anys o més.
L'edat mediana era de 34 anys. Per cada 100 dones de 18 o més anys hi havia 91,9 homes.
La renda mediana per habitatge era de 20.250 $ i la renda mediana per família de 18.750 $. Els homes tenien una renda mediana de 23.750 $ mentre que les dones 13.750 $. La renda per capita de la població era de 8.496 $. Entorn del 20% de les famílies i el 25,3% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Gerty». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 10 agost 2010].
* ↑ «Geographic Comparison Table- Gerty». American Fact Finder. Oficina del Cens dels Estats Units, 12-01-2010. Arxivat de l'original el 2020-02-16. [Consulta: 10 agost 2010].
# Heiligenhafen

Heiligenhafen (pronunciació alemanya:, baix alemany Hilligenhaven) és una ciutat del districte de Ostholstein, a Schleswig-Holstein, Alemanya. És a la costa, enfront de l'illa de Fehmarn al Mar Bàltic, a uns 60 km al nord-est de Lübeck, i 55 km a l'est de Kiel. El 2023 tenia 9373 habitants.

## Història

El 1305 va rebre el dret de mercat segons el dret de Lübeck pel comte Gerard II d'Holstein-Plön.

## Geografia

Al centre de la ciutat hi ha una petita cala, la binnensee (llac interior) que el separa de l'oest de la ciutat. Hi ha dos promontoris a la costa: Steinwarder i Graswarder , aquest últim és un santuari d'aus.

## Economia

Un petit port pesquer i un port esportiu amb 1000 amarratges es troba a la part oberta de la cala propera al centre de la ciutat. El turisme és una part important de l'economia de la ciutat. Cada estiu, l'atracció principal és un festival de de dies anomenat "Hafenfest Tage" (festival del port) que atrau visitants de tot el país.

## Referències

* ↑ «Heiligenhafen». Gran Enciclopèdia Catalana. Barcelona: Grup Enciclopèdia Catalana.
* ↑ «Datenanzeige für Heiligenhafen, Stadt» (en alemany). Statistikamt Nord. [Consulta: 17 març 2025].
* ↑ «Geschichte Heiligenhafen» (en alemany). Ostsee Info GmbH. [Consulta: 17 març 2025].
# Hastings (Oklahoma)

Hastings és una població dels Estats Units a l'estat d'Oklahoma. Segons el cens del 2000 tenia 155 habitants.

## Demografia

Segons el cens del 2000, Hastings tenia 155 habitants, 72 habitatges, i 50 famílies. La densitat de població era de 122,1 habitants per km².
Dels 72 habitatges en un 16,7% hi vivien nens de menys de 18 anys, en un 61,1% hi vivien parelles casades, en un 6,9% dones solteres, i en un 29,2% no eren unitats familiars. En el 25% dels habitatges hi vivien persones soles el 15,3% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,15 i el nombre mitjà de persones que vivien en cada família era de 2,57.
Per edats la població es repartia de la següent manera: un 14,8% tenia menys de 18 anys, un 4,5% entre 18 i 24, un 20% entre 25 i 44, un 32,9% de 45 a 60 i un 27,7% 65 anys o més.
L'edat mediana era de 53 anys. Per cada 100 dones de 18 o més anys hi havia 97 homes.
La renda mediana per habitatge era de 22.969 $ i la renda mediana per família de 23.281 $. Els homes tenien una renda mediana de 25.357 $ mentre que les dones 17.083 $. La renda per capita de la població era de 13.017 $. Entorn del 14,8% de les famílies i el 19,1% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Hastings». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 10 agost 2010].
* ↑ «Geographic Comparison Table- Hastings». American Fact Finder. Oficina del Cens dels Estats Units, 12-01-2010. Arxivat de l'original el 2020-02-16. [Consulta: 10 agost 2010].
# Cal Cordero (el Bruc)

Cal Cordero és una obra del Bruc (Anoia) protegida com a bé cultural d'interès local.

## Descripció

Edifici de planta quadrada composta de planta baixa i dos pisos comunicats per una escala central. Té un gran pati envoltat de galeries cobertes habilitades com a magatzem. A nivell del primer pis hi ha una gran terrassa descoberta. Tots els murs exteriors estan revestits de planxes de terracota i peces ceràmiques. La coberta és un terrat, com també ho són els de les cobertes e les edificacions laterals, formant entre totes, un pati.

## Història

Va ser construïda per Josep Elías i Bigorra, propietari d'una important bòbila, indústria característica de la vila, el que explica els elements de terracota que va fer servir per a construir la casa.

## Referències

* 1 2 «Cal Cordero». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 1r setembre 2015].